Videm, 20. 3. 2015

Spoštovani gospod predsednik!

Odločila sem se, da vam bom napisala nekaj o pisatelju, o katerem se vi v šoli niste učili, vendar je zelo pomemben za našo občino Dobrepolje. Mislim pa, da si zasluži, da bi ga poznali tudi v vsej naši rodni domovini.

Fran Jaklič se je rodil 6. decembra leta 1868, v vasi Podgorica. Njegov oče je bil učitelj, vendar ga ni poznal, saj je kmalu po njegovem rojstvu umrl. Njegova mati je umrla, ko je imel Fran Jaklič komaj devet let. Zanj so skrbeli sorodniki, najbolj pa ga je imela rada babica, ki ga je zaradi poškodbe noge poslala v šolo, ker je vedela, da ne bo mogel opravljati težkih opravil. Velikokrat je pobegnil iz gimnazije, saj ni hotel biti tako daleč od svoje rodne domovine, od prijateljev in od svojih sorodnikov, a ga je babica vsakokrat znova neusmiljeno poslala nazaj v Ljubljano. Po treh letih šolanja se je odločil, da bo postal učitelj. Ker ni imel veliko denarja, je za hrano in stanovanje zaslužil z učenjem in varovanjem otrok. Ko se je vrnil v Dobrepolje, je dobil službo učitelja, leta 1908 pa je postal nadučitelj. Leta 1899 se je poročil z učiteljico Ivano Arko in z njo imel devet otrok. Umrl je 31. decembra leta 1937 v Ljubljani.

Napisal je veliko kmečkih in zgodovinskih povesti. Pri pisanju se je zgledoval po Jurčiču, zato spada med folklorne realiste. Folklorne zato, ker je v svojih pripovedih popisal vse šege življenjskega in letnega kroga, med realiste pa zato, ker so bile njegove pripovedi zelo resnične. Jakličeva pripoved Vaški pohajač je vsebinsko precej podobna Cankarjevi povesti Hlapec Jernej in njegova pravica.

Jaklič je bil učitelj, pisatelj, gospodarski organizator ... Ustanovil je veliko društev in ustanov: mlekarno, sirarno, bralno društvo, izobraževalno društvo, vaško posojilnico, kmetijsko društvo in živinorejsko zadrugo. Prav zaradi teh vsestranskih dejavnosti se zdi občanom in meni tako velik krajevni junak. Moji mami in očetu pa se zdi tako velik krajevni junak zato, ker je v šoli pri pouku vzgajal otroke v duhu krščanskih in narodnih vrednot.

V šoli z učiteljico beremo njegovo pripoved Nevesta s Korinja, ki mi je zelo všeč, saj ima zelo dobro vsebino. V tej knjigi je Jaklič pisal predvsem o prisiljeni poroki in o tem, da so se poročali zelo mladi, da so starši izbirali neveste in da so se morali poročati premožni s premožnimi in revni z revnimi. Jaklič je to zelo obsojal. Napisal je, da bi bilo več srečnih zakonov, če bi se poročili iz ljubezni. Sedaj na srečo ni več prisiljenih porok, vsak se poroči s komer se hoče, in to se mi zdi prav.

Če boste kdaj prišli v Dobrepolje, Vam bomo pokazali Jakličevo vilo, ki jo je zgradil. Na njej je spominska plošča. In v njej so zdaj drugi lastniki, ne njegovi sorodniki, a veliko vedo o njem in ga zelo spoštujejo. So zelo prijazni in vam bodo povedali še veliko več o Jakliču. Odpeljali Vas bomo tudi v Jakličev dom, v katerem je Jakličeva spominska soba, ki si jo boste lahko ogledali.

Lepo Vas pozdravljam in upam, da si boste prebrali kakšno knjigo Frana Jakliča, našega pisatelja, pisatelja naše rodne domovine Slovenije. Klara Erčulj, 6. b